Weggooi van ou hospitaalbeddens ‘swak beplanning’Die hospitaalbeddens lê en verweer buite die Chris Hani-Baragwanath-hospitaal in Diepkloof. Die DA se woordvoerder van gesondheid in Gauteng hou vol die departement van gesondheid kan ŉ beter nut vir gebruikte hospitaalbeddens vind, eerder as om dit net weg te gooi. Dit kom nadat Maroela Media vroeër berig het honderde beddens lê buite die Chris Hani- Baragwanath-hospitaal in Diepkloof en verweer. ŉ Besoeker aan die hospitaal het toevallig verby die beddens geloop en die video wat hy daarvan gemaak en op sosiale media versprei het, het groot reaksie ontketen. Dr. Aaron Motsoaledi, minister van gesondheid, se kantoor het in ŉ verklaring gesê die beddens kan nie verder by dié hospitaal, óf by enige ander fasiliteit gebruik word nie. Volgens die departement is daar verskeie probleme met die beddens: dis onder meer te hoog, die staalstruktuur is “gevaarlik” vir pasiënte en die hoogte daarvan kan nie aangepas word nie. “In ooreenstemming met moderne bestuurstandaarde van pasiënte, veral die mees weerloses, het die hospitaalbestuur in die finansiële jaar 2016-’17 besluit om die beddens in die mediese, chirurgiese en kraamsale, waar die probleme die grootste is, te vervang,” het die departement gesê. Nuwe beddens is aangekoop en daar is besluit om die ou beddens aan kleiner distrikshospitale te skenk. Dié proses is egter gestuit nadat die hoof van die gesondheidsdepartement in Gauteng beslis het as die beddens nie geskik is vir die Chris Hani-Baragwanath-hospitaal se pasiënte nie, kan dit ook nie deur enige ander pasiënte gebruik word nie. Die departement het gesê hy stem saam met dié besluit. “Daar is beslis ŉ tekort aan beddens in sommige hospitale oor die hele land, maar die ou beddens by Chris Hani-Baragwanath-hospitaal kan nie aan daardie behoefte voldoen nie,” het die departement van gesondheid gesê. Jack Bloom, die DA se woordvoerder van gesondheid in Gauteng, het gesê hy is ingenome dat die beddens opgegradeer is, maar dit is geen verskoning om só van die ou beddens ontslae te raak nie. Bloom het gesê daar is talle liefdadigheidsorganisasies en selfs ouetehuise wat die beddens steeds baie goed kan gebruik en dit was “swak Hy het gesê dieselfde soort beddens word boonop in talle ander staatshospitale oor die land gebruik en as dit dan gevaarlik is, moet die beddens ook in dié hospitale vervang word.